

**กรมการแพทย์ นำทีมแพทย์ลงพื้นที่ ดูแลด้านพัฒนาการเด็ก**

**"ไกลเหมือนใกล้ บริการฉับไวด้วยทีมแพทย์เฉพาะทางพัฒนาการเด็กเพื่อชุมชน"**

กรมการแพทย์ โดยศูนย์ความเป็นเลิศพัฒนาการและพฤติกรรมเด็ก สถาบันสุขภาพเด็กแห่งชาติมหาราชินี ร่วมกับมูลนิธิเทพรัตนเวชชานุกูล ในพระอุปถัมภ์ของสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี จัดทีมแพทย์ พยาบาลผู้เชี่ยวชาญด้านพัฒนาการเด็กให้บริการในพื้นที่ห่างไกล ณ โรงพยาบาลเฉลิมพระเกียรติยี่งอ จังหวัดนราธิวาส เพื่อให้เด็กในพื้นที่ได้รับการดูแลอย่างครบวงจรตามมาตรฐาน

**นายแพทย์ธนินทร์ เวชชาภินันท์ รองอธิบดีกรมการแพทย์** **เผยว่า** ระหว่างวันที่ 16 – 20 กุมภาพันธ์ 2568 ได้มีการจัดมหกรรมสุขภาพกรมการแพทย์ จังหวัดนาราธิวาส ซึ่งทางกรมการแพทย์ มีความห่วงใยสุขภาพของเด็ก เห็นความสำคัญของด้านสุขภาพของเด็กไทย โดยเฉพาะการดูแลรักษาผู้ป่วยที่อยู่อาศัยในพื้นที่ห่างไกล เพื่อให้ผู้ป่วยได้รับบริการด้านสาธารณสุขที่ดี ซึ่งปัญหาระบบเฝ้าระวังและคัดกรองพัฒนาการเด็กปฐมวัย มีเด็กที่ได้รับการคัดกรองพัฒนาการสงสัยล่าช้า ยังคงไม่สามารถเข้าถึงการวินิจฉัยและการรักษาตามมาตรฐาน ซึ่งจัดเป็นปัญหาสำคัญของพื้นที่ซึ่งควรได้รับการแก้ไขโดยเร่งด่วน และได้รับการดูแลอย่างต่อเนื่องและเข้าถึงบริการทางการแพทย์ได้อย่างเสมอภาค และทั่วถึง

**นายแพทย์อัครฐาน จิตนุยานนท์ ผู้อำนวยการสาถบันสุขภาพเด็กแห่งชาติมหาราชินี กล่าวเพิ่มเติมว่า** ศูนย์ความเป็นเลิศพัฒนาการและพฤติกรรมเด็ก สถาบันสุขภาพเด็กแห่งชาติมหาราชินี ร่วมกับมูลนิธิเทพรัตนเวชชานุกูล ในพระอุปถัมภ์ของสมเด็จพระกนิษฐาธิราชเจ้า กรมสมเด็จพระเทพรัตนราชสุดาฯ สยามบรมราชกุมารี โดยทีมแพทย์และพยาบาลผู้เชี่ยวชาญด้านพัฒนาการเด็กให้บริการในพื้นที่ห่างไกล เพื่อให้เด็กในพื้นที่ได้รับการดูแลอย่างครบวงจรตามมาตรฐาน ซึ่งมีการจัดบริการโดย 1.ตรวจวินิจฉัยเด็กพัฒนาการล่าช้า ปัญหาการเรียน สมาธิสั้น โดยแพทย์ผู้เชี่ยวชาญด้านพัฒนาการเด็ก 2. ประเมินระดับสติปัญญา (IQ) โดยแพทย์ผู้เชี่ยวชาญด้านพัฒนาการเด็ก 3. ออกใบรับรองความพิการเพื่อให้เด็กได้รับสิทธิและรับบริการตามความเหมาะสม 4.วางแผนการรักษาเฉพาะรายทั้งด้านยาและการปรับพฤติกรรม 5.ติดตามการรักษาอย่างต่อเนื่องผ่านระบบการแพทย์ทางไกล Teleconsultation

ผลลัพธ์ที่คาดหวัง: ระยะสั้น: เด็กที่มีปัญหาพัฒนาการได้รับการวินิจฉัยและเริ่มการรักษาอย่างรวดเร็ว ลดภาระการเดินทางของครอบครัว

ระยะกลาง: พัฒนาศักยภาพบุคลากรในพื้นที่ให้สามารถดูแลเด็กได้อย่างมีประสิทธิภาพ สร้างเครือข่ายการดูแลเด็กในชุมชนอย่างยั่งยืน

ระยะยาว: ยกระดับคุณภาพชีวิตเด็กในพื้นที่ห่างไกลให้เติบโตเป็นทรัพยากรบุคคลที่มีคุณภาพของประเทศ

ขอเชิญผู้ปกครองที่มีบุตรหลานอายุ 0 - 6 ปีและเด็กวัยเรียน ที่สงสัยว่ามีพัฒนาการล่าช้า เข้ารับการตรวจกับทีมแพทย์ผู้เชี่ยวชาญ โดยไม่มีค่าใช้จ่าย ณ โรงพยาบาลเฉลิมพระเกียรติยี่งอ จังหวัดนราธิวาส

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

#กรมการแพทย์ #สถาบันสุขภาพเด็กแห่งชาติมหาราชินี #ร่วมสร้างอนาคตที่สดใสให้เด็กไทยแข็งแรง #พัฒนาการเด็ก

- ขอขอบคุณ –

17 กุมภาพันธ์ 2568